《盛暑得竹簟甚精戏为之赋》
宋代·张扩

南山小箨龙，离立管苍苍。旧任管城子，脱帽栖文房。

诗书每误管，或得败冢殃。泠鸠稍知音，与致雏凤凰。

人云不如肉，笨伯岂我当。何如碎其管，织翠供文章。

舒卷得自试，作配六尺床。主人冰玉洁，风味如潘郎。

奉管无长物，却暑有奇方。空庭贮明月，皎皎夜未央。

卧看河汉移，使我侵肌凉。床间老夫人，面冷如严霜。

相与有瓜葛，未用或参商。孤高自可守，炎热安得长。

君看白羽扇，秋后徒悲伤。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。